Albert Hurt

**Albert Hurt** (sündinud 22. aprillil 1999) on eesti võrkpallur. Ta on kuulunud Eesti võrkpallikoondisse alates 2018. aastast ning mängib hooajal 2025/26 Rumeenia meistriliiga klubis SCM Zalau.

## Sportlaskarjäär
### Noorteklassid
Hurt alustas võrkpalliga tegelemist pere õhutusel esimestes klassides Võru Spordikoolis, kus ta esimeseks treeneriks oli Aksel Saal. Hiljem sai ta treeneriks Marko Mett. Spordikooli esindati omavanuste Baltimaade meistrivõistlustel ning Eesti meistri- ja karikavõistlustel, kus saadi korduvalt võite ja medaleid.

Aastatel 2014–2018 kuulus Hurt Eesti noormeeste koondisse (sündinud 1999. aastal ja hiljem), kelle vanemtreeneriteks oli Urmas Tali. 2015. aastal võideti EEVZA U17 meistrivõistlustel Poolas kolmas koht. Koondisega osaleti omavanuste Euroopa meistrivõistluste valikturniiridel, kuid finaalturniiridele pääseda ei õnnestunud. 

### Eesti võrkpallikoondis
2018. aastal liitus Albert Eesti võrkpallikoondise B-koondisega. Ta debüteeris Eesti koondises samal aastal Rakveres toimunud sõprusmängus Slovakkia võrkpallikoondise vastu, mis võideti 3:0. Euroopa meistrivõistluste finaalturniiril on ta Eestit esindanud ühel korral (2021). Euroopa liigas on ta kuulunud koondisse kolmel turniiril (2021, 2022 ja 2023).

### Klubivõrkpall
Albert liitus hooajal 2016/17 Eesti meistriliiga klubiga Selver Tallinn, kus ta pidi platsile pääsemiseks võitlema nurgaründajate Rauno Tamme, Karli Alliku ja Oliver Oravaga. Klubi tuli Eesti meistriks ning sai Eesti karikavõistlustel teise koha. Hurt jätkas Selver Tallinnas ka järgneval hooajal, kui meeskonnas oli palju noormängijaid ning Albert kuulus meeskonna põhikuuikusse. Medalitele sel hooajal ei jõutud. Hurt jätkas ka kolmandal hooajal (2018/19) Selver Tallinnas, kui samuti ühtegi medalit ei võidetud.

Hooajaks 2019/20 vahetas ta Eestis klubi ning liitus Bigbank Tartuga, kus ta mängis samuti kolm hooaega. Esimesel hooajal võideti Eesti karikavõistlused; see jäi ka sellel hooajal ainukeseks välja mängitud tiitlivõistluste võiduks, kuna ülejäänud võistlused peatati kevadel koroonapandeemia tõttu. Teisel hooajal (2020/21) saadi Eesti karikavõistlustel teine koht ning tuldi Eesti meistriks. Hurt valiti Credit24 Meistriliiga jaanuari parimaks mängijaks. Hooaja viimases faasis, Credit24 Meistriliiga poolfinaalis, sai ta vigastada ning pronksimängus meeskonda aidata ei saanud. Esimesel kahel hooajal jagas ta põhiliselt mänguaega Märt Tammearu ja Stefan Kaibaldiga. Kolmandal hooajal (2021/22) osales klubi CEV Meistrite Liiga ja CEV Cupi eelringides, kuid kummaski sarjas põhiturniirile pääseda ei õnnestunud. Klubi võitis kõik kohalikud sarjad: Eesti karikavõistlused, Eesti meistrivõistlused ja Credit24 Meistriliiga. Hurt valiti nii Credit24 Meistriliiga kui Eesti meistrivõistluste kahe parima nurgaründaja hulka.

Hooajaks 2022/23 sõlmis ta esimese välislepingu ning liitus Saksamaa kõrgliiga klubiga Herrsching WWK Volleys. Klubi osales CEV Cupil, kus 1/32 finaalist edasi pääseda ei suudetud. Saksamaa karikavõistlustel ja Saksamaa meistrivõistlustel jõuti veerandfinaali. Albert oli hooaja teises pooles umbes kuu aega vigastuse tõttu platsilt eemal, kuid muidu oli üks meeskonna põhimängijaid ning tunnustati neljas mängus ka parima mängija auhinnaga.

Hooajal 2023/24 sõlmis ta lepingu Rumeenia vastse meistriliiga klubiga Brasovi Corona, kuid mõne treeningu järel tunda andnud põlvevigastus osutus nii tõsiseks, et klubi otsustas lepingust taganeda väitega, et mängija tuli klubi juurde vigasena. Ta ravis end Eestis ning liitus veebruaris kohaliku meistriliiga klubiga Selver/TalTech. Mängima hakkas ta alles märtsis. Klubiga võideti Balti liiga ja Eesti meistritiitel.

## Saavutused
### Klubivõrkpall
**[[Võrkpalli Balti liiga|Balti liiga]]**
*2021/22  Bigbank Tartuga
*2023/24  Selver/TalTechiga
*2024/25  Barrus Võruga

**Riikide meistrivõistlused**
*2016/17  Eesti meistrivõistlused Selver Tallinnaga
*2020/21  Eesti meistrivõistlused Bigbank Tartuga
*2021/22  Eesti meistrivõistlused Bigbank Tartuga
*2023/24  Eesti meistrivõistlused Selver/TalTechiga
*2024/25  Eesti meistrivõistlused Barrus Võruga

**Riikide karikavõistlused**
*2016/17  Eesti karikavõistlused Selver Tallinnaga
*2019/20  Eesti karikavõistlused Bigbank Tartuga
*2020/21  Eesti karikavõistlused Bigbank Tartuga
*2021/22  Eesti karikavõistlused Bigbank Tartuga

**Individuaalsed auhinnad**
*2022 Balti liiga parim nurgaründaja
*2022 Eesti meistrivõistluste parim nurgaründaja
*2025 Eesti meistrivõistluste parim nurgaründaja

### Koondis
*2021  Euroopa Liiga

## Tunnustus
***Eesti parim noorvõrkpallur noormeestest:** 2018.

## Statistika

## Viited


## Välislingid
*Albert Hurt Mängija profiil CEV kodulehel
*Albert Hurt Volleybox
*Albert Hurt Nisse Huttunen International Sports Agency
*Albert Hurt Eesti Võrkpalli Liit